Johanne Schmidt-Nielsen (EL), 2013-05-24:
Ja – som ministeren selv siger, står det sådan set i aftaleteksten – og jeg synes jo, det er påfaldende og rørende, at De Konservative og Venstre pludselig er så interesseret i de her menneskers rettigheder og retssikkerhed, for personlig er jeg meget bekymret for de sagsbehandlingstider, vi har oplevet, men i VK-regeringens tid var der ingen øvre grænse.
Nu kommer der i hvert fald et gennemsnitligt servicemål på 7 måneder, som alt andet lige må siges at være et markant skridt i den rigtige retning, sammenlignet med da hr. Tom Behnkes parti sad på magten, for dengang var der ingen øvre grænse.
Jeg vil starte med at sige, at det næsten er rørende at opleve den meget store interesse for ansøgerne om indfødsrets retssikkerhed, som vi her oplever fra V, K og O.
Lad mig bare sådan kort nævne, at noget af det oprydningsarbejde, der har været i gang, siden den her regering overtog fra VK-regeringen, har handlet om fejlbehandlinger af sager, ventearkiv, fejlvejledning og konventionsbrud.
En sagsbehandlingstid på 14-16 måneder er den besked, som ansøgere om dansk statsborgerskab har modtaget fra Justitsministeriet igennem den seneste tid, og så lang en sagsbehandlingstid er naturligvis fuldstændig uacceptabel, ligesom det er uacceptabelt, at nogle sager har ligget og ventet i månedsvis og årevis, før sagsbehandlingen er gået i gang.
Regeringen og Enhedslisten præsenterede i går en aftale om et nyt cirkulære om indfødsret ved naturalisation.
Det nye cirkulære kommer for sent; det har varet for længe, før forhandlingerne kom i gang, på trods af at Enhedslisten fra starten har været klar til at stemme for de her ændringer.
Men det ændrer ikke på, at den nye aftale er et klart skridt i den rigtige retning på indfødsretsområdet, og jeg synes ikke mindst, det er positivt, at danskkravet ændres fra dansk 3 til dansk 2, og at der i højere grad end tidligere tages hensyn til mennesker med varig funktionsnedsættelse.
Som sagt er det et skridt i den rigtige retning, der vil få stor betydning for de mennesker, som de her ændringer vedrører.
I den sidste måneds tid har forhandlingerne fokuseret på netop de lange sagsbehandlingstider, og jeg er sådan set ret glad for, at det er lykkedes at få regeringen med på at gøre noget for at nedbringe de urimelig lange sagsbehandlingstider.
I foråret 2013 er der, som ministeren vist også sagde, tilført arbejdskraft for 3 mio. kr. for at få gang i sagsbehandlingen, og i den nye aftale mellem Enhedslisten og regeringen står der jo altså, at der skal ske en yderligere opnormering for 7 mio. kr. i løbet af 2013, og for første gang indfører man altså et servicemål for behandlinger af ansøgninger.
Servicemålet på 7 måneder skal være nået inden udgangen af 2014.
Hvis der sker et eller andet, der betyder, at man tænker, at det ikke er sikkert, at det kan lykkes, er regeringen ifølge aftalen forpligtet til at tage nye initiativer.
7 måneder er også lang tid, og da højrefløjen havde magten brystede de sig ved forskellige lejligheder af nogle væsentligt kortere sagsbehandlingstider end de 7 måneder.
Man må selvfølgelig spørge sig selv: Kan regeringen, kan Enhedslisten virkelig ikke gøre det lige så godt som VKO på det her meget vigtige område, som jo betyder ekstremt meget for de mennesker, som går rundt og håber på et dansk pas?
Svaret er, at vi ønsker at gøre det væsentligt bedre, end da VKO havde magten.
Justitsministeriet har til os oplyst, og det er vel også kommet frem her fra talerstolen i dag, at Indfødsretskontoret under en VK-regering ikke nødvendigvis behandlede ansøgningerne i den rækkefølge, de kom ind.
I stedet sorterede man i ansøgerne, så de enkle ansøgninger blev behandlet i en fart, mens andre blev lagt i en bunke, hvor behandlingen gik meget langsomt.
Der er også tvivl om, hvorvidt man forsøgte at få sagerne fuldt oplyst, når man fik dem ind i Indfødsretskontoret, eller om man bare gav ansøgerne afslag, hvis sagen ikke var fuldt oplyst.
Det mener vi i Enhedslisten bestemt ikke er en fair måde at nedbringe sagsbehandlingstiderne på.
Det er i hvert fald ikke en nedbringelse, man som borger kan bruge til noget.
Det har bare ikke særlig meget med virkeligheden at gøre.
Ifølge Justitsministeriet er det rent faktisk ikke muligt at have en så lav sagsbehandlingstid, som VK-regeringen påstod at de havde, hvis man samtidig ønsker at følge et ligebehandlingsprincip, og hvis man har fokus på at sikre, at sagerne bliver fuldt oplyst; dvs. sikre, at alle oplysninger bliver indhentet i sagen.
Jo, jo, men da VKO sad på magten, var der ingen servicemål.
Der var intet loft.
Enhedslisten er glad for at kunne støtte en holdbar plan for nedbringelse af sagsbehandlingstiderne, en plan, der tager udgangspunkt i ligebehandlingsprincippet, og hvor der er indbygget en garanti for, at regeringen løbende vil tilføre de relevante ressourcer, hvis det kniber med at nå ned på de 7 måneders sagsbehandlingstid ved udgangen af 2014.
Så vi stemmer naturligvis for det forslag til vedtagelse, som er fremsat af hr. Lennart Damsbo-Andersen.